Predkladacia správa

	Vláda SR sa počas rokov 2004 a 2005 niekoľkokrát zaoberala problematikou výstavby závodov kórejských investorov Kia Motors Corporation a Hyundai Mobis. 

	Takmer všetky predkladané materiály obsahovali kusé a dávkované informácie vláde o zložitosti a rozsahu problémov tejto investície, na výstavbe ktorej mala vláda participovať sumou takmer 7,4 mld Sk. Napriek opakovaným požiadavkám (ústnym aj písomným) zo strany MF SR však nikdy neboli vláde predložené informácie o skutočných ďalších záväzkoch  slovenských strán a o vyvolaných nákladoch. Predkladaný materiál  je prvým, ktorý tieto záväzky jasne definuje a zároveň informuje o predpokladoch finančných potrieb v sume 5,8 mld Sk. Časť z tejto sumy sa už vynaložila, napr. na regionálny rozvoj mesta Žiliny 406,7 mil. Sk. V tejto kvantifikácii je 200,0 mil. Sk, ktoré boli prisľúbené obciam, v katastrálnych územiach ktorých budú vystavané oba závody. 

Súčasťou materiálu je aj kvantifikácia nákladov súvisiacich so zložitou situáciou okolo výkupu pozemkov, zvyšovaní  kúpnej ceny pozemkov, úmyslom KIA Motors Corporation zvýšiť kapacitu závodu a následne výroby o 50%, čo má samozrejme vplyv na infraštruktúru a pod. Oproti pôvodným predpokladom má dôjsť k zvýšeniu zamestnanosti z 2391 osôb na 3110 osôb. 
	Z hľadiska objektivity treba povedať, že porovnaním tohto Projektu s projektom PSA Peugeot Citroen, najmä pokiaľ ide o prípravu systému financovania  a rozsah problémov, ktoré so sebou nesú, je výstavba závodu pri Trnave svojim priebehom rozpočtovo prehľadná.
	Oproti pôvodnému rozpočtu nepriniesla žiadne dodatočné výdavky štátneho rozpočtu, s výnimkou úhrady DPH v sume 203 mil. Sk, ktoré sa však vracajú späť do jeho príjmov. 
	Tento materiál možno považovať len za informatívnu správu o možných naviac výdavkoch štátneho rozpočtu na Projekt KIA/HYUNDAI. Je nutné, aby sa tieto odhady minimalizovali, čo by malo byť prioritnou úloha ministra hospodárstva. 
Rekapitulácia možného navýšenia potrieb na projekt KIA/Hyundai	
		v tis. Sk		
	Iná podpora štátu III D-G, I, J	1 619 151	 		
	Regionálny rozvoj mesta Žiliny	1 835 872	 		
	Domy v Bratislave	1 118 600	 		
	Dodatočná štátna pomoc	690 000	 		
	Doplatenie kúpnej ceny pozemkov pod závody	380 000	 		
	Regionálny rozvoj obcí	200 000			
	Spolu	5 843 623	 		

         	Materiál nebol predmetom medzirezortného pripomienkového konania.
            V súčasnom znení nemá vplyv na zamestnanosť a životné prostredie. Dopady na štátny rozpočet budú presne kvantifikované v materiáli, ktorý má predložiť minister hospodárstva do 15. októbra 2005.